TEDEN OTROKA V 1. K

Z velikimi pričakovanji smo vstopili v poseben teden, ki nam je letos namenil zanimivo temo »Odgovor je pogovor«. V 1.r se nasploh veliko pogovarjamo skupaj in tako gradimo prijateljstva, rešujemo težave in ustvarjamo povezave. V tem tednu smo se vsak dan razveselili malice, saj smo si jedilnik lahko že prej sami določili. Dan se je običajno začel s poslušanjem pravljice, ki so jo posebej za nas posneli petošolci. Preizkusili pa smo se tudi v pravljični jogi, plesu, ustvarjanju, igranju, raziskovanju in spoznavanju arhitekturnih zanimivosti. V petek smo imeli dan zanimivih frizur, v četrtkovem razrednem kinu pa je zadišalo tudi po kokicah. Postali smo del šolske skupnosti in naše knjižnice. Člani gledališkega krožka in učiteljica Lidija pa so nas razveselili tudi s čudovito izvedbo predstave Mojca Pokrajculja.

V petek smo na tehniškem dnevu, pod vodstvom mentorice Ele smo z zanimivimi igricami spoznavali naša čutila, ugotavljali kako pomembno je zaupanje do prijateljev (igre v parih, vodenje slepega…), z različnimi pripomočki iskali zanimive barve in oblike v okolici, ter tipali in vonjali različne gradbene materiale. Iz papirja smo izdelovali tudi preproste domišljijske hišice.

GLEDALIŠKA PREDSTAVA

V tem tednu otroka se na šoli dogaja veliko stvari. Danes so učenci prvega, drugega, tretjega in petega razreda uživali v gledališki predstavi Mojca Pokrajculja. Odigrali so jo člani gledališkega krožka. Igro je spremljalo tudi petje, ples ter igranje instrumentov. Da je bila predstava lepo odigrana, je poskrbela učiteljica Lidija Gomboc, ki vodi gledališki krožek. Učenci so igro popestrili z instrumentalno glasbo, pri tem jim je pomagala učiteljica Elizabeta Pirnat. Nobena gledališka predstava pa ni tako privlačna, če nima dobre scene. Narisala jo je učiteljica Anja Kokalj.

Živa Oražem

IGRIVA ARHITEKTURA

Teden otroka se v šoli končuje. Danes so petošolci imeli tehniški dan, ki se je imenoval Igriva arhitektura. Potekal je v izvedbi Centra za arhitekturo Slovenije.

Prvo jim je bilo razloženo, kaj arhitekti počnejo. Imeli so tudi malo matematike, saj je bilo govora tudi o geometrijskih likih in telesih.

Sledila je prva delavnica. Učenci so se razdelili v pet skupin ter skupaj sestavili konstrukcijo. Sestavljena je bila iz lesenih palčk, ki jih je povezoval plastelin. Ugotovili so, da je trikotnik, sestavljen iz palčk, ki ga drži plastelin, trdnejši kot kvadrat. Nastali so zelo zanimivi izdelki.

Po končani prvi delavnici je bila razložena gradnja mostu. Na šolskem igrišču so učenci z danimi navodili sestavili Leonardov most. Ta most je sestavljen brez žebljev ali lepila. Izkazalo se je, da je bil trden, saj so se čez njega učenci varno sprehodili.

Živa Oražem